Source: https://www.eduskunta.fi/FI/Vaski/sivut/trip.aspx?triptype=ValtiopaivaAsiakirjat&docid=la+29/2006
Timestamp: 2019-05-20 20:48:13+00:00
Document Index: 19787671

Matched Legal Cases: ['tuomioistuin ', 'Tuomioistuin ', 'Tuomioistuin ', '§\n38', '§\n37', 'kko ', '§\n29', '§\n57', '§\n35', '§\n36']

LAKIALOITE 29/2006 vp
LA 29/2006 vp - Jyrki Kasvi /vihr ym.
Laki tekijänoikeuslain sekä eräiden muiden teollis- ja tekijänoikeuksiin liittyvien lakien muuttamisesta
Tämä on rinnakkaislakialoite hallituksen esitykselle laeiksi teollis- ja tekijänoikeuksia koskevan lainsäädännön muuttamisesta (HE 26/2006 vp). Aloitteen tavoitteena on antaa tuomioistuimille hallituksen esitystä tiukemmat ehdot siitä, mitkä ovat ne erityisolosuhteet, joiden vallitessa tuomittu voidaan velvoittaa kustantamaan tuomion julkaiseminen. Lisäksi aloitteessa ehdotetaan, että julkaisemisvelvoitetta ei saa käyttää lisärangaistuksena eikä se saa aiheuttaa tuomitulle tuomioon verrattuna kohtuuttomia taloudellisia seurauksia.
Vaikka rikoslainsäädäntö ja rikosprosessuaaliset säännökset perinteisesti kuuluvat kansalliseen toimivaltaan, tämä direktiiviin 2004/48/EY perustuva hallituksen esitys on tuomassa Suomen lainsäädäntöön uudentyyppisen rangaistuksen eli mahdollisuuden määrätä yksityishenkilö julkaisemaan saamansa tuomio tiedotusvälineissä omalla kustannuksellaan. Lisäksi hallituksen esitys koskee riita-asioiden käsittelyä, mutta antaa kantajalle mahdollisuuden vaatia vastaajalle rangaistukseen verrattavaa julkaisemisvelvoitetta. Tällainen lisähäpeärangaistus on suomalaiselle oikeusperinteelle vieras, eikä sitä tule hyväksyä. Näin pitkälle menevien erityisseuraamusten hyväksymistä yksittäisessä rikoslajissa ei voida pitää järkevänä. Talousvaliokunta ottikin lausunnossaan TaVL 14/2003 vp kannan, että direktiivin tulisi kohdistua vain kaupallisessa tarkoituksessa tehtyihin tai huomattavaa vahinkoa aiheuttaneisiin tekijänoikeuksien loukkauksiin.
Tuomioistuimen päätöksen julkistamisesta määrätään direktiivin 2004/48/EY 15 artiklassa, joka antaa jäsenvaltioille mahdollisuuden määritellä sen, miten ja missä olosuhteissa tuomioistuin voi velvoittaa tekijänoikeuden loukkaajan tuomion julkistamiseen. Hallituksen esitys ei kuitenkaan käytä kaikkea 15 artiklan mahdollistamaa liikkumavaraa hyväkseen. On mahdollista rajata julkistaminen poikkeustapauksiin ja antaa tuomioistuimelle selkeät ohjeet siitä, mitä seikkoja sen tulee ottaa huomioon päätöstä tehdessään. Edellä esitetyin perusteluin ehdotamme, että hallituksen esitykseen sisältyvä 2. lakiehdotus hyväksytään muutettuna niin, että julkaisemisvelvoitetta ei saa käyttää lisärangaistuksena eikä se saa aiheuttaa tuomitulle tuomioon verrattuna kohtuuttomia taloudellisia seurauksia ja että laissa määritellään ne erityisolosuhteet, joiden vallitessa tuomittu voidaan velvoittaa kustantamaan tuomion julkaiseminen.
1 ja 7 a §
Tuomioistuin voi erityisolosuhteiden perusteella tekijänoikeuden loukkausta koskevassa riita-asiassa kantajan vaatimuksesta antaa tälle luvan vastaajan kustannuksella soveltuvin toimin julkistaa tietoja lainvoimaisesta tuomiosta, jossa vastaajan on todettu loukanneen tekijänoikeutta, jollei tietojen levittämistä ole muussa laissa rajoitettu. Harkitessaan olosuhteiden erityisyyttä tuomioistuimen tulee ottaa huomioon julkistamisen yleinen merkitys, loukkauksen laatu ja laajuus, onko tuomittu yksityishenkilö vai ammattimaisesti toiminut elinkeinonharjoittaja, julkistamisesta aiheutuvat kustannukset sekä muut vastaavat seikat. Harkitessaan toimien soveltuvuutta tuomioistuimen tulee ottaa huomioon se, että julkistamisen tavoitteena on tiedon levittäminen, ei lisärangaistuksena toimiminen.
Tuomioistuin määrää vastaajan korvattavien kohtuullisten julkistamiskustannusten enimmäismäärän. Harkitessaan kustannusten enimmäismäärää tuomioistuimen tulee suhteuttaa kustannukset varsinaiseen tuomioon. Kustannukset eivät saa merkittävästi nostaa vastaajalle tuomiosta aiheutuvia taloudellisia seuraamuksia. Kantajan on julkistettava tiedot tuomiosta tuomioistuimen määräämässä ajassa lainvoimaiseksi tulleen tuomion antamisesta uhalla, että oikeus saada korvaus kustannuksista muutoin menetetään.
60 ja 60 c §
38, 40, 41 a ja 48 a §
37 a, 37 b, 38 ja 40 a §
muutetaan 2 päivänä helmikuuta 1979 annetun toiminimilain (128/1979) 23 § ja sen edellä oleva väliotsikko sekä
18 a, 23 ja 23 a §
29 a, 31 ja 33 a §
57 b, 60 a ja 61 §
35 a ja 36 a §
36 a ja 38 a §
Helsingissä 5 päivänä huhtikuuta 2006